La Bibia piemontèisa/Testament Vej/Esdra/Esdra 1


Esdra

1

Ël rè Ciro a autorisa l’arcostrussion dël Templ 

Ant ël prim ann dël regn ëd Ciro, rè ‘d Persia, Nosgnor a l’ha compì lòn ch’a l’avìa nunsià për boca ‘d Geremìa. A l’ha dësbogià ‘l cheur ëd Ciro, rè ‘d Persia a promulghé për tut sò imperi, ëd viva vos e për ëscrit, costa crija: 

“Sossì a fà savèj Ciro, rè ‘d Persia: ‘Ël Signor, Dé dël cél, ch’a l’ha butà an mie man tùit ij regn dla tèra, a l’ha comandame ‘d feje fabriché un templ a Gerusalem, ant ël pais ëd Giuda. Për lòn, ch’a monto a Gerusalem, ant ël pais ëd Giuda, për fabricheje ‘l templ dël Signor, ël Dé d’Israel ch’a viv a Gerusalem, tuti coj che, an tra ‘d vojàutri, a aparten-o a sò pòpol. Che vòst Dé a sìa con voi! Daspërtut ch’a-i sio ‘d dzurvivù d’ ës pòpol, che la popolassion dël leugh anté ch’a stan a-j giuta dasendje d’argent, d’òr, d’echipagiament e ‘d cabial, ansem a d’ oferte volontàrie, pr’ ël templ dël Dé ch’a sta an Gerusalem’”.

Antlora ij cap dle tribù ‘d Giuda e ‘d Beniamin, ij sacerdòt e i Levita a son prontasse për parte. A j’ero tuti coj che Nosgnor a l’avìa dësbogiane ‘l cheur përchè a tornèisso a Gerusalem për arconstruve sò templ, ël templ ëd Nosgnor. Tùit ij sò vzin ëd lor a l’han giudaje donandje d’oget d’argent, òr, d’echipagiament, ëd cabial e tant’ àutri beni, ansema a d’oferte volontàire pr’ ël templ. Ël rè Ciro midem a l’ha daje andré j’utissdël templ ëd Nosgnor che Nabocodonésar a l’avìa pijà da Gerusalem e piassà ant ël templ ëd soe divinità. Për órdin ëd Ciro, rè ‘d Persia, l tesorié Miteredat a n’ha fàit l’inventari e a l’ha fidaje a Sesbasat, prinsi ‘d Giuda.

L’inventari a l’era sto-sì: tranta bassin d'òr, mila bassin d'argent, vinteneuv cotèj. Tranta cope  d'òr,  quatzentedes cope d'argent dë scond órdin, mila d'àutri utiss. Tùit j'asi d'òr e d'argent a l'ero ant ël nùmer ëd sinchmilaquatzent. Sesbasar a l'ha portaie via da Babilònia a Gerusalem, an tornand da përzonìa.

Nòte 

Piemontèis
Bibia
Testament Vej
Esdra